2015. gada \_\_\_.\_\_\_\_\_\_\_\_\_ Noteikumi Nr.

Rīgā (prot. Nr. .§)

**Darbības programmas „Izaugsme un nodarbinātība” 2.2.1.**  **specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.**  **pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.–2020.* *gada plānošanas perioda vadības likuma 20.* *panta 6. un 13.* *punktu*

**I. Vispārīgie jautājumi**

1. Noteikumi nosaka:
   1. kārtību, kādā īsteno darbības programmas “Izaugsme un nodarbinātība” prioritārā virziena „IKT pieejamība, e-pārvalde un pakalpojumi” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākumu „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” (turpmāk – pasākums);
   2. pasākuma mērķi;
   3. pasākumam pieejamo finansējumu;
   4. prasības Eiropas Reģionālās attīstības fonda projekta (turpmāk – projekts) iesniedzējam un projekta sadarbības partnerim;
   5. atbalstāmo darbību un izmaksu attiecināmības nosacījumus;
   6. pasākuma un projekta īstenošanas nosacījumus;
   7. vienošanās par projekta īstenošanu vienpusēja uzteikuma nosacījumus;
   8. vienkāršoto izmaksu piemērošanas nosacījumus un kārtību.
2. Pasākumu īsteno ierobežotas projektu iesniegumu atlases veidā.
3. Pasākuma īstenošanu nodrošina Vides aizsardzības un reģionālās attīstības ministrija kā atbildīgā iestāde (turpmāk – Atbildīgā iestāde).
4. Sarakstu ar pasākuma ietvaros atbalstāmajiem projektiem un to finansējuma apmēru Vides aizsardzības un reģionālās attīstības ministrija iekļauj informācijas un komunikācijas tehnoloģiju (turpmāk - IKT) mērķarhitektūrā un iesniedz apstiprināšanai Ministru kabinetā.
5. Pasākuma mērķis ir radīt priekšnosacījumus publiskās pārvaldes rīcībā esošās informācijas izmantošanai ārpus publiskā sektora, t.sk. lai nodrošinātu tās izmantošanu uzņēmējdarbības, analīzes, u.c. mērķiem, kā arī, lai nodrošinātu lietotājiem draudzīgus publiskos pakalpojumus, publiskā sektora darbības efektivitāti, publiskās pārvaldes un privātā sektora mijiedarbību, caurspīdīgumu un sadarbspēju nacionālā un Eiropas Savienības mērogā.
6. Pasākuma mērķa grupa ir iedzīvotāji, komersanti, valsts pārvalde, pašvaldības, biedrības.
7. Pasākumu īsteno, sasniedzot šādus iznākuma, rezultāta un finanšu rādītājus:
   1. iznākuma rādītāji - līdz 2023. gada 31. decembrim:
      1. pilnveidoti darbības procesi – 190, t.sk. līdz 2018. gada 31. decembrim noslēgti 23 līgumi ar piegādātāju par informācijas sistēmu izstrādi vai piegādi darbības procesu pilnveidošanai;
      2. centralizētas atvērtas informācijas sistēmu platformas – 18, t.sk. līdz 2018. gadam – 4;
   2. rezultāta rādītāji - līdz 2023. gada 31. decembrim:
      1. iedzīvotāju īpatsvars, kas izmanto e-pakalpojumus - sadarbībai ar valsts un pašvaldību institūcijām iesniedz veidlapas elektroniski - 35%;
      2. komersantu īpatsvars, kas izmanto e-pakalpojumus - sadarbībai ar valsts un pašvaldību institūcijām iesniedz veidlapas elektroniski - 92%;
      3. vidējais publiskā sektora informācijas atkalizmantošanas indekss – 475.
   3. finanšu rādītājs – līdz 2018. gada 31. decembrim sertificēti izdevumi 11 690 971 *euro* apmērā.
8. Pasākuma finanšu nosacījumi:
   1. plānotais kopējais attiecināmais finansējums ir 137 540 840 *euro*, t.sk. Eiropas Reģionālās attīstības fonda (turpmāk – ERAF) finansējums – 116 909 714 *euro* un nacionālais finansējums – 20 631 126 *euro*;
   2. maksimālais attiecināmais ERAF finansējuma apmērs ir 85 procenti no projektam plānotā kopējā attiecināmā finansējuma;
   3. projekta iesniedzēja līdzfinansējums nav mazāks par 15 procentiem no projekta kopējām attiecināmajām izmaksām, ieskaitot valsts budžeta dotāciju atbilstoši normatīvajiem aktiem par valsts budžeta dotācijas piešķiršanu pašvaldībām Eiropas Savienības struktūrfondu un Kohēzijas fonda 2014.–2020. gada plānošanas periodā līdzfinansēto projektu īstenošanai, ja projekta iesniedzējs ir pašvaldība;
   4. minimālais projekta attiecināmo izmaksu apjoms pasākuma ietvaros ir 150 000 *euro*, maksimālais projekta attiecināmo izmaksu apjoms ir 5 000 000 *euro*;
   5. pasākumam pieejamais kopējais attiecināmais finansējums vienošanos par projekta īstenošanu slēgšanai līdz 2018. gada 31. decembrim ir 129 151 503 *euro*, t.sk. 109 778 777 *euro* ERAF finansējums un 19 372 725 *euro* nacionālais finansējums. No 2019. gada 1. janvāra Atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamā attiecināmā finansējuma apjomu līdz šo noteikumu 8.1. apakšpunktā noteiktajam finansējumam.

**II. Prasības projekta iesniedzējam un sadarbības partnerim**

1. Projekta iesniedzējs pasākuma ietvaros ir tiešās pārvaldes iestādes, pašvaldības, valsts kapitālsabiedrības (deleģēto pārvaldes uzdevumu veikšanai), tiesu varas institūcijas.
2. Šo noteikumu 14. punktā minēto atbalstāmo darbību īstenošanā finansējuma saņēmējs var piesaistīt sadarbības partneri, kurš, t.sk. nepieciešamības gadījumā nodrošina iepirkuma procedūras veikšanu. Projekta iesniedzējs sadarbības partnera statusā var piesaistīt citas tiešās pārvaldes iestādes, pašvaldības, plānošanas reģionus, valsts kapitālsabiedrības (deleģēto pārvaldes uzdevumu veikšanai), tiesu varas institūcijas.
3. Ja projekta īstenošana notiek sadarbībā ar šo noteikumu [10. punktā](http://likumi.lv/doc.php?id=215664#p24) minētajām iestādēm, projekta iesniedzējs vai finansējuma saņēmējs projekta iesniegumam pievieno sadarbības partnera apliecinājumu, kā arī noslēdz sadarbības līgumu par pušu pienākumiem, tiesībām un atbildību projekta mērķa un rādītāju sasniegšanai ar sadarbības partneriem ne vēlāk kā triju mēnešu laikā no vienošanās par projekta īstenošanu noslēgšanas. Ja sadarbības līgumu nenoslēdz minētajā termiņā, Centrālā finanšu un līgumu aģentūra kā sadarbības iestāde (turpmāk – sadarbības iestāde) var lemt par vienošanās par projekta īstenošanu laušanu.
4. Projekta iesniedzējs var pretendēt uz ERAF finansējuma saņemšanu, ja:
   1. sadarbības iestāde to ir uzaicinājusi iesniegt projekta iesniegumu atbilstoši nolikuma prasībām;
   2. projekta iesniegumā norādītais projekta nosaukums atbilst plānoto projektu sarakstam, kas noteikts Ministru kabineta rīkojumā, ar ko apstiprināta IKT mērķarhitektūra un nepārsniedz minētajam projektam paredzētās maksimālās projekta kopējās attiecināmās izmaksas. Projekta iesniedzējs nodrošina, ka projekta iesniegums atbilst IKT mērķarhitektūrā iekļautajam projekta aprakstam, kas apstiprināts Ministru kabinetā.
5. Maksimālais projekta īstenošanas ilgums ir trīs gadi, bet ne ilgāk kā līdz 2022. gada 31. decembrim.

**III. Projekta darbības un izmaksas**

1. Projektā iekļauj šādas atbalstāmās darbības:
   1. centralizētu publiskās pārvaldes informācijas un komunikācijas tehnoloģiju platformu izveide vai tām nepieciešamo un ar tām sadarbojošos informācijas sistēmu (t.sk. nozaru) izveide un attīstība, t.sk. esošu saskarņu pārveidošana un jaunu saskarņu izveide;
   2. semantiskā un tehnoloģiskā publiskās pārvaldes informācijas sistēmu savietošana;
   3. darbības procesu un pakalpojumu piegādes procesu uzlabošana, kā arī tam nepieciešamā satura digitalizācija;
   4. lietojamības pilnveide;
   5. datu kvalitātes pilnveide un datu atkalizmantošanas nodrošināšana;
   6. pakalpojumu pielāgošana sadarbībai Eiropas vienotajā tirgū;
   7. IKT iespēju izmantošanas paaugstināšana, t.sk. sabiedrības informēšanas, izglītošanas un iesaistes aktivitātes;
   8. publicitātes pasākumi par projekta īstenošanu atbilstoši normatīvajiem aktiem par Eiropas Savienības fondu publicitāti, saziņu un vizuālās identitātes prasību nodrošināšanu;
   9. projekta vadība un projekta īstenošanas nodrošināšana, t.sk. programmu ieviešanas koordinācija specifiskā atbalsta mērķa rezultātu sasniegšanas nodrošināšanai un atbilstības IKT mērķarhitektūrai nodrošināšanai;
   10. vides un energoefektivitātes nosacījumu integrācija preču un pakalpojumu iepirkumos („zaļais publiskais iepirkums”).
2. Projekta ietvaros atbalsta darbības, kas minētas šo noteikumu 14. punktā un vienlaikus sekmē šo noteikumu 5. punktā noteiktā pasākuma mērķa sasniegšanu.
3. Projekta iesniedzējs nodrošina, ka projekta iesniegumā plānotās izmaksas netiek segtas ar izmaksām, kas paredzētas darbības programmas „Izaugsme un nodarbinātība” citu specifisko atbalsta mērķu vai citu ārvalstu finanšu palīdzības instrumentu aktivitāšu ietvaros.
4. Projekta darbības ir atbalstāmas, ja tās pamato projekta iesniegums un tam pievienotie dokumenti, kuri norādīti sadarbības iestādes izstrādātajā projektu iesniegumu atlases nolikumā.
5. Projekta tiešās attiecināmās izmaksas ir:
   1. tiešās personāla izmaksas:
      1. projekta vadības personāla atlīdzības izmaksas, kas tiek noteiktas kā fiksēta summa 24 426 *euro* gadā, pieskaitot 0,64 procentus no tiešajām attiecināmajām izmaksām, neieskatot tiešās personāla izmaksas, reizinot ar projekta ilgumu gados. Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze;
      2. projekta īstenošanas personāla atlīdzības izmaksas:
         1. programmas ieviešanas koordinatora izmaksas, kas ir attiecināmas programmas vadošajā projektā;
         2. biznesa procesu analītiķa izmaksas;
         3. sistēmanalītiķa izmaksas;
         4. risinājumu (platformas, pakalpojumu) attīstības vadītāja izmaksas;
         5. IKT iespēju izmantošanas veicināšanas aktivitāšu īstenošanas koordinatora izmaksas;
   2. projekta pamatojošās dokumentācijas sagatavošanas izmaksas (izņemot projekta iesnieguma veidlapas aizpildīšanas izmaksas), nepārsniedzot piecus procentus no projekta kopējām attiecināmajām izmaksām:
      1. projekta apraksta sagatavošanas izmaksas;
      2. finanšu analīzes izstrādes izmaksas;
   3. informācijas sistēmas audita izmaksas pirms projekta īstenošanas uzsākšanas;
   4. projekta dokumentācijas izstrādes izmaksas, t.sk. autoruzraudzības izmaksas:
      1. biznesa procesu un biznesa prasību specifikāciju izstrādes izmaksas;
      2. informācijas sistēmas izstrādes vai iegādes iepirkuma tehniskās specifikācijas izstrādes izmaksas;
      3. tehniskās infrastruktūras un ražotāja sērijveida programmatūras iegādes tehniskās specifikācijas izstrādes izmaksas (ja attiecināms);
   5. informācijas sistēmu izstrādes vai iegādes izmaksas:
      1. informācijas sistēmas programmatūras izstrādes vai iegādes izmaksas, t.sk. izvēlētai izstrādes metodei atbilstošas dokumentācijas izstrādes izmaksas un izmaksas, kas saistītas ar datu apmaiņas saskarnes izveidi ar ārējām sistēmām, ietverot informācijas sistēmas un Valsts informācijas sistēmu savietotāja sadarbspējas nodrošināšanas izmaksas un ietverot izmaksas sadarbspējas nodrošināšanai ar pašvaldību informācijas sistēmām;
      2. programmatūras lietotāja un administratora lietošanas atbalsta materiālu, t.sk. interaktīvu materiālu un rokasgrāmatu izstrādes izmaksas;
   6. informācijas sistēmas ieviešanas izmaksas līdz tā uzsāk produktīvu darbību:
      1. datu importa un migrācijas veikšanas izmaksas;
      2. informācijas resursu digitalizācijas izmaksas;
      3. administratoru un lietotāju apmācību izmaksas;
      4. informācijas sistēmas konfigurēšanas izmaksas;
      5. projekta ietvaros izveidotas informācijas sistēmas uzturēšanas izmaksas no tās izstrādes brīža projekta aktivitāšu apjomā;
   7. tehniskās infrastruktūras un tās darbināšanai nepieciešamās ražotāja sērijveida programmatūras iegādes izmaksas, kas attiecināmas projektā, kura ietvaros tiek veidoti vai attīstīti koplietošanas IKT infrastruktūras pakalpojumi un finansējuma saņēmēja vai sadarbības partnera rīcībā ir koplietošanas pakalpojumu sniegšanai nepieciešamās kompetences un datu centra infrastruktūra, kuras paplašināšana ir ekonomiski pamatota:
      1. serveru tehnikas un tās uzstādīšanai nepieciešamās infrastruktūras iegādes izmaksas;
      2. datu masīvu iekārtas iegādes izmaksas;
      3. standarta programmatūras iegādes izmaksas;
      4. tehniskās infrastruktūras un ražotāja sērijveida programmatūras uzstādīšanas un konfigurēšanas izmaksas;
   8. specifiskās tehniskās infrastruktūras un tās darbināšanai nepieciešamās ražotāja sērijveida programmatūras iegādes izmaksas, kas attiecināmas projektā, kura ietvaros tiek veidota vai attīstīta centralizēta informācijas sistēmu platforma vai sekmēta Eiropas Savienībai nozīmīgas informācijas sistēmas vai infrastruktūras izmantošana:
      1. nacionālās elektroniskās identifikācijas un elektroniskā paraksta platformas;
      2. globālo navigācijas satelītu sistēmas signālu uztveršanas, apstrādes un izplatīšanas informācijas sistēma Latvijas teritorijai;
      3. valsts ģeotelpiskās informācijas infrastruktūra;
   9. IKT aparatūras un iekārtu, kas nepieciešamas finansējuma saņēmējiem un sadarbības partneriem projekta mērķu un rādītāju sasniegšanas nodrošināšanai, iegādes izmaksas, izņemot 18.7. un 18.8. apakšpunktā minētās izmaksas, nepārsniedzot trīs procentus no projekta kopējām attiecināmajām izmaksām;
   10. ar projektu saistītās sistēmas programmatūras izstrādes vai iegādes un ieviešanas kvalitātes kontroles veikšanas, t.sk. testēšanas izmaksas;
   11. lietotāju vajadzību analīzes izmaksas;
   12. IKT iespēju izmantošanas veicināšanas izmaksas, kas attiecināmas IKT arhitektūras uzraudzības projektā:
       1. apmācību par IKT iespēju izmantošanu izmaksas;
       2. dalības izmaksas e-prasmju tematikai atbilstošos publiskos pasākumos;
       3. mācību programmas par e-pārvaldības rīku izmantošanu un drošību internetā izstrādes izmaksas;
       4. mācību moduļu publiskās pārvaldes darbiniekiem uz procesu orientētas domāšanas veicināšanai izstrādes izmaksas.
   13. ar projekta darbībām tieši saistīto publicitātes pasākumu izmaksas, kas veiktas saskaņā ar normatīvajiem aktiem par Eiropas Savienības fondu publicitātes, saziņas un vizuālās identitātes prasību nodrošināšanu un nepārsniedz divus procentus no projekta kopējām attiecināmajām tiešajām izmaksām;
6. Projekta attiecināmās izmaksas ir neparedzētie izdevumi, nepārsniedzot trīs procentus no projekta kopējām attiecināmajām tiešajām izmaksām. Līdzekļus neparedzētiem izdevumiem finansējuma saņēmējs var izmantot šo noteikumu [18.punktā](http://likumi.lv/ta/id/215664-noteikumi-par-darbibas-programmas-infrastruktura-un-pakalpojumi-papildinajuma-3-2-2-1-1-apaksaktivitates-informacijas-sistemu-u...#p16) minēto izmaksu segšanai, ja attiecīgos neparedzētos izdevumus iepriekš saskaņo ar sadarbības iestādi saskaņā ar vienošanos.
7. Projekta attiecināmās izmaksas ir pievienotās vērtības nodokļa maksājumi, kas tiešā veidā saistīti ar projektu, ja finansējuma saņēmējs tos nevar atgūt normatīvajos aktos par pievienotās vērtības nodokli noteiktajā kārtībā.
8. Šo noteikumu 18.5.2. un 18.6.3. apakšpunktā minētās izmaksas kopā nepārsniedz piecus procentus no projekta kopējām attiecināmajām tiešajām izmaksām.
9. Šo noteikumu 18.1.2. apakšpunktā minētās projekta īstenošanas personāla atlīdzības izmaksas kopā nepārsniedz piecus procentus no projekta kopējām attiecināmajām tiešajām izmaksām. Gadījumā, ja projekta ietvaros tiek veidota centralizēta informācijas sistēmu platforma vai centralizētas informācijas sistēmu platformas jauna funkcionalitāte, šo noteikumu 18.1.2. apakšpunktā minētās projekta īstenošanas personāla atlīdzības izmaksas kopā nepārsniedz 10 procentus no projekta kopējām attiecināmajām tiešajām izmaksām. Iepriekš minētais ierobežojums neattiecas uz IKT arhitektūras uzraudzības projektu.
10. Projekta netiešās attiecināmās izmaksas plāno kā vienu izmaksu pozīciju, nepārsniedzot 15 procentus no šo noteikumu 18.1.1. un 18.1.2. apakšpunktā noteiktajām izmaksām, un tām piemēro vienotās likmes metodi, neiesniedzot sadarbības iestādei izmaksu pamatojošos dokumentus par netiešo izmaksu izlietojumu.
11. Projekta izmaksas ir attiecināmas, ja tās veiktas pēc 2015. gada 1. janvāra.

**IV. Pasākuma un projekta īstenošanas nosacījumi**

1. Projekta iesniedzējs atbilstoši Atbildīgās iestādes izstrādātajiem metodiskajiem norādījumiem veic finanšu analīzi, ja projektā plāno ieņēmumus.
2. Finansējuma saņēmējs nodrošina pirmā publisko iepirkumu konkursa izsludināšanu ne vēlāk kā triju mēnešu laikā pēc vienošanās par projekta īstenošanu noslēgšanas, ja projektu uzsāk īstenot pēc vienošanās noslēgšanas. Finansējuma saņēmējs nodrošina pirmā publisko iepirkumu konkursa par 18.4.apakšpunktā minētās dokumentācijas izstrādi izsludināšanu ne vēlāk kā sešu mēnešu laikā pēc vienošanās par projekta īstenošanu noslēgšanas, ja projektu uzsāk īstenot pēc vienošanās noslēgšanas. Finansējuma saņēmējs nodrošina pirmā publisko iepirkumu konkursa par informācijas izstrādi izsludināšanu ne vēlāk kā pusotra gada laikā pēc vienošanās par projekta īstenošanu noslēgšanas, ja projektu uzsāk īstenot pēc vienošanās noslēgšanas. Ja kāds no iepriekš minētajiem nosacījumiem netiek ievērots, sadarbības iestāde lemj, vai nepieciešams lauzt vienošanos.
3. Finansējuma saņēmējs nodrošina, ka, ja projekta ietvaros izveidotais vai pilnveidotais elektroniskais pakalpojums ir vērsts uz publisku gala lietotāju, tas nodrošina pakalpojumu izpildes statusu un rezultātu piegādi iedzīvotāja darbavietā Vienotajā valsts un pašvaldību pakalpojumu portālā [www.latvija.lv](http://www.latvija.lv) (Oficiālajā eAdresē).
4. Sadarbības partneris nodrošina to projekta darbību īstenošanu, kas attiecas uz tā atbildības jomu. Sadarbības partneris ir atbildīgs par projekta rezultātu sasniegšanu tādā apjomā, kā noteikts sadarbības apliecinājumā un sadarbības līgumā.
5. Finansējuma saņēmējs un sadarbības partneris (ja attiecināms) ir tieši atbildīgs par projekta īstenošanu un rezultātu uzturēšanu vismaz piecus gadus pēc projekta īstenošanas.
6. Finansējuma saņēmējs nodrošina, ka uz projekta pabeigšanas brīdi projekta ietvaros izveidotā centralizēta informācijas sistēmu platforma vai izveidotā vai attīstītā informācijas sistēma, vai izveidotais vai pilnveidotais elektroniskais pakalpojums ir ieviests produktīvajā darbībā atbilstoši projekta iesniegumam.
7. Ja projekta ietvaros izveidojamā vai attīstāmā informācijas sistēma satur pašvaldībām nepieciešamu informāciju, finansējuma saņēmējs vai sadarbības partneris nodrošina attiecīgās pašvaldību informācijas sistēmas pielāgošanu šīs informācijas izmantošanai pašvaldībās.
8. Ja projekta ietvaros tiek izveidota vai attīstīta informācijas sistēma, finansējuma saņēmējs nodrošina, ka projektā tiek paredzētas aktivitātes finansējuma saņēmēja un sadarbības partnera (ja attiecināms) pieslēgšanai Publiskās pārvaldes dokumentu pārvaldības sistēmu integrācijas videi, ja šāda pieslēguma vēl nav, lai nodrošinātu aizsargātu un garantētu elektronisko dokumentu apriti, kā arī priekšnosacījumus oficiālās elektroniskās adreses risinājuma ieviešanai.
9. Nozares ministrija kā finansējuma saņēmējs vai kā sadarbības partneris vai kā tiešās pārvaldes iestāde, kuras padotībā atrodas finansējuma saņēmējs vai sadarbības partneris, nodrošina, ka uz projekta īstenošanas pabeigšanas brīdi ir apstiprināts tiesiskais regulējums, kas nosaka projekta ietvaros izveidotās vai attīstītās informācijas sistēmas vai izveidotā elektroniskā pakalpojuma darbību un lietošanu.
10. Preču un pakalpojumu sniegšanas garantiju iekļauj līguma priekšmeta cenā un atsevišķi neizdala kā izmaksu pozīciju. Minēto garantiju paredz, lai novērstu līguma priekšmeta neatbilstības, kas radušās ražotāja vai pakalpojuma sniedzēja vainas dēļ, un tās sniegšanas termiņš ir ne vairāk kā trīs gadi.
11. Finansējuma saņēmējs samaksā informācijas sistēmas izstrādātājam noslēguma maksājumu, kas nevar būt mazāks par 20 procentiem no informācijas sistēmas izstrādes līgumcenas, tikai pēc tam, kad ir parakstīts nodošanas un pieņemšanas akts par informācijas sistēmas izstrādi.
12. Finansējuma saņēmējs samaksā 18.4. apakšpunktā minētās dokumentācijas izstrādātājam noslēguma maksājumu, kas nevar būt mazāks par 20 procentiem no dokumentācijas izstrādes un autoruzraudzības līgumcenas, tikai pēc tam, kad ir parakstīts nodošanas un pieņemšanas akts par informācijas sistēmas izstrādi. Ja 18.4. apakšpunktā minētās dokumentācijas un informācijas sistēmas izstrāde tiek veikta viena līguma ietvaros, tad finansējuma saņēmējs samaksā piegādātājam noslēguma maksājumu, kas nevar būt mazāks par 20 procentiem no iepriekš minētā līguma apjoma, tikai pēc tam, kad ir parakstīts nodošanas un pieņemšanas akts par informācijas sistēmas izstrādi.
13. Finansējuma saņēmējs nodrošina, ka projekta ietvaros izstrādātā programmatūra būs pieejama visām valsts pārvaldes iestādēm ar tiesībām to brīvi kopēt, izmantot, mainīt un uzlabot valsts pārvaldes iestāžu vajadzībām. Pamatotus izņēmumus brīvas kopēšanas, izmantošanas un izmaiņu tiesību prasībās finansējuma saņēmējs saskaņo ar valsts IKT pārvaldības organizāciju (Vides aizsardzības un reģionālās attīstības ministrija).
14. Finansējuma saņēmējs nodrošina, ka projekta ietvaros izveidotai vai attīstītai informācijas sistēmai (t.sk. centralizētai informācijas sistēmu platformai) tiek nodrošināta datu rezerves kopēšana un avārijas darbības atjaunošana, izmantojot Valsts elektronisko sakaru pakalpojumu centra (turpmāk - VESPC) IKT pakalpojumus. Pamatotus izņēmumus avārijas darbības pakalpojumu nodrošināšanā, kā arī attiecībā uz prasības piemērošanu pirms VESPC ir uzsācis attiecīgo pakalpojumu sniegšanu, finansējuma saņēmējs saskaņo ar valsts IKT pārvaldības organizāciju.
15. Finansējuma saņēmējs nodrošina, ka informācija par projekta ietvaros izstrādātām vai attīstāmām informācijas sistēmām un tajos apstrādātiem informācijas resursiem gan sistēmu projektēšanas, gan ieviešanas posmos tiek pilnīgi un savlaicīgi reģistrēta valsts informācijas resursu, sistēmu un sadarbspējas reģistrā. Pagaidu kārtību (pirms valsts informācijas resursu, sistēmu un sadarbspējas reģistra ieviešanas) informācijas sistēmu projektējumu saskaņošanā un informācijas resursu, datu struktūru, pakalpju un sistēmu reģistrēšanā finansējuma saņēmējs saskaņo ar valsts IKT pārvaldības organizāciju.
16. Ja projekta ietvaros tiek pilnveidots publiskais pakalpojums t.sk. izveidots vai pilnveidots elektroniskais pakalpojums, finansējuma saņēmējs nodrošina attiecīgā pakalpojuma apraksta ievietošanu Vienotajā valsts un pašvaldību pakalpojumu portālā [www.latvija.lv](http://www.latvija.lv).
17. Valsts IKT organizācija IKT arhitektūras uzraudzības projekta ietvaros sniedz konsultācijas un veic projektu izpildes uzraudzību no Publiskās pārvaldes informācijas sistēmu konceptuālās arhitektūras, Eiropas sadarbspējas ietvara principu un prasību, kā arī projekta aprakstā un iepriekš saskaņotos projektējumos ietverto arhitektūras prasību ievērošanas viedokļa. Būtisku noviržu gadījumā valsts IKT pārvaldības organizācija var ierosināt sadarbības iestādei atkāpties no vienošanās šo noteikumu 43.1. apakšpunktā noteiktajā kārtībā.
18. Publiskās pārvaldes informācijas sistēmu konceptuālās arhitektūras principu ievērošanas uzraudzības nodrošināšanai, ko valsts IKT pārvaldības organizācija veic IKT arhitektūras uzraudzības projekta ietvaros, valsts IKT pārvaldības organizācijai ir tiesības piedalīties projektu un projektu programmu vadības, koordinācijas un uzraudzības struktūru darbā, t.sk. iepazīties ar projekta ietvaros izmantoto vai izstrādāto dokumentāciju.
19. Sadarbības iestādei ir tiesības vienpusēji atkāpties no vienošanās jebkurā no šādiem gadījumiem:
    1. finansējuma saņēmējs būtiski nepilda vienošanās par projekta īstenošanu noteikumus, t.sk. projekta īstenošana nenotiek atbilstoši projektā noteiktajam laika grafikam, projekta īstenošanā pieļautas būtiskas atkāpes no Publiskās pārvaldes informācijas sistēmu konceptuālās arhitektūras vai ir iestājušies citi apstākļi, kas būtiski ietekmē vai var ietekmēt atlases kārtas mērķi, iznākuma radītāju vai uzraudzības rādītāju sasniegšanu;
    2. citos gadījumos, kas noteikti vienošanās par projekta īstenošanu.

Ministru prezidente L.Straujuma

Vides aizsardzības un reģionālās attīstības ministrs K.Gerhards

Iesniedzējs:

Vides aizsardzības un reģionālās attīstības ministrs K.Gerhards

Vīza: Valsts sekretārs G.Puķītis

10.07.2015 10:10

2825

Ieva Briņķe, 66016716

[Ieva.Brinke@varam.gov.lv](mailto:Ieva.Brinke@varam.gov.lv)